CELEX: 32017R0001
Language: hu
Date: 2017-01-03 00:00:00
Title: A Bizottság (EU) 2017/1 végrehajtási rendelete (2017. január 3.) a kedvtelési célú vízi járművekről és a motoros vízi sporteszközökről szóló 2013/53/EU európai parlamenti és tanácsi irányelv értelmében a vízi járművek azonosítására szolgáló eljárásokról (EGT-vonatkozású szöveg. )

4.1.2017   
            
            
               HU
            
            
               Az Európai Unió Hivatalos Lapja
            
            
               L 1/1
            
         A BIZOTTSÁG (EU) 2017/1 VÉGREHAJTÁSI RENDELETE
   (2017. január 3.)
   a kedvtelési célú vízi járművekről és a motoros vízi sporteszközökről szóló 2013/53/EU európai parlamenti és tanácsi irányelv értelmében a vízi járművek azonosítására szolgáló eljárásokról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az 2013. november 20-i, a kedvtelési célú vízi járművekről és a motoros vízi sporteszközökről, valamint a 94/25/EK irányelv hatályon kívül helyezéséről szóló 2013/53/EU Európai Parlament és tanácsi irányelvre (1) és különösen annak 49. cikke (1) bekezdésének c) pontjára,
   mivel:
   
               (1)
            
            
               A vízi járművek azonosítására szolgáló, a 2013/53/EU irányelv által előírt kódrendszer jobb végrehajtásának biztosítása, a tagállamok közötti együttműködés segítése és az átláthatóság növelése érdekében minimumszabályokat kell megállapítani a gyártó egyedi kódjának kiadására és kezelésére szolgáló eljárások tekintetében.
            
         
               (2)
            
            
               Helyénvaló úgy rendelkezni, hogy minden egyes tagállam felelős a gyártó egyedi kódját kiadó nemzeti hatóság vagy nemzeti szerv kijelöléséért, amely hatóság vagy szerv az elsődleges kapcsolattartó pont lesz a gyártók kódjának kiadását és kezelését illetően.
            
         
               (3)
            
            
               Az e rendeletben előírt intézkedések összhangban vannak a 2013/53/EU irányelv 50. cikkének (1) bekezdése alapján létrehozott kedvtelési célú vízi járművek irányelve bizottságának véleményével,
            
         ELFOGADTA EZT A RENDELETET:
   1. FEJEZET
   
      ÁLTALÁNOS RENDELKEZÉSEK
   
   1. cikk
   Tárgy
   Ez a rendelet meghatározza a vízi járművek azonosításának szabályait, különösen a gyártói kódok kiadására és kezelésére vonatkozó szabályokat.
   2. cikk
   Fogalommeghatározások
   E rendelet alkalmazásában:
   
               a)
            
            
               „nemzeti szervezet” az egyes tagállamok nemzeti hatósága által a gyártó egyedi kódjának kiadására kijelölt szervezet;
            
         
               b)
            
            
               „a gyártó letelepedési helye szerinti ország” az az ország, amelyben jogi személy esetében a gyártó bejegyzett székhelye, természetes személy esetében a gyártó állandó lakcíme található;
            
         
               c)
            
            
               „nemzeti nyilvántartás” az egyes tagállamok azon nyilvántartása, amelyben a területükön letelepedett gyártókra vonatkozóan bejegyzik a gyártó egyedi kódját;
            
         
               d)
            
            
               „harmadik ország nyilvántartása” a Bizottság együttműködési platformjának nyilvántartása, amelyben a harmadik országban letelepedett gyártókra vonatkozóan bejegyzik a gyártó egyedi kódját;
            
         
               e)
            
            
               „tagállamok nyilvántartása” a Bizottság együttműködési platformján a nemzeti nyilvántartások gyűjteménye;
            
         
               f)
            
            
               „bejelentett szervezetek nyilvántartása” a Bizottság együttműködési platformján az a nyilvántartás, amelyben a megépítést követő értékelés azonosító kódját bejegyzik.
            
         2. FEJEZET
   
      A VÍZI JÁRMŰVEK AZONOSÍTÓ SZÁMÁNAK ÖSSZETÉTELE
   
   3. cikk
   A vízi jármű azonosító száma
   (1)   A vízi jármű azonosító száma a következő elemekből áll, a következő sorrendben:
   
               a)
            
            
               a gyártó országkódja, amely jelzi a gyártó letelepedési helyét;
            
         
               b)
            
            
               a gyártónak valamely tagállam nemzeti hatósága által kiadott egyedi kódja; jóllehet az egyik tagállam nemzeti hatósága vagy nemzeti szervezete által egy gyártó egyedi kódjaként létrehozott karakterkombinációt egy másik tagállam nemzeti hatósága vagy nemzeti szervezete is létrehozhatja, a gyártó országkódja megkülönböztető elem;
            
         
               c)
            
            
               a gyártó által a vízi jármű azonosítására adott egyedi sorozatszám, amelyet az adott gyártó csak egyszer használhat; jóllehet ugyanazon karakterkombinációt egy másik gyártó is használhatja, a megkülönböztető elem a gyártó egyedi kódjával és a gyártó országkódjával való kombináció;
            
         
               d)
            
            
               gyártási év és hónap;
            
         
               e)
            
            
               modellév, amely az adott vízi jármű tervezett forgalomba hozatalának éve.
            
         (2)   A vízi jármű azonosító számának meg kell felelnie a 2013/53/EU irányelv I. melléklete 2.1. pontja második bekezdésében foglaltaknak.
   3. FEJEZET
   
      A GYÁRTÓ EGYEDI SZÁMÁNAK KIADÁSA ÉS KEZELÉSE
   
   4. cikk
   A gyártó egyedi számának kiadása
   (1)   A gyártó egyedi számát a tagállam nemzeti hatósága vagy nemzeti szervezete adja ki a 6. vagy a 7. cikk értelmében, a gyártó vagy a gyártó meghatalmazott képviselője kérelmére.
   (2)   A gyártó egyedi kódját valamely tagállam nemzeti hatósága vagy nemzeti szervezete kizárólag egyszer hozhatja létre és adhatja ki. Minden egyes gyártó kizárólag egy egyedi kóddal rendelkezhet az uniós piacon való használat céljára.
   5. cikk
   A gyártó egyedi kódját kiadó nemzeti hatóság
   (1)   Minden tagállamnak ki kell jelölnie a gyártó egyedi kódjának kiadásáért felelős nemzeti hatóságot vagy nemzeti szervezetet.
   (2)   Minden tagállamnak értesítenie kell a Bizottságot arról, hogy mely nemzeti hatóság vagy nemzeti szervezet hatáskörébe tartozik a gyártó egyedi kódjának kiadása.
   6. cikk
   A gyártó egyedi kódjának Uniós tagállamban letelepedett gyártó számára való kiadására szolgáló eljárás
   (1)   Mielőtt az uniós piacon vízi járművet hoz forgalomba, a gyártónak a gyártó egyedi kódjának kiadására vonatkozó kérelmet kell benyújtania a letelepedési helye szerinti tagállam nemzeti hatóságához vagy nemzeti szervezetéhez, a kérelmet befogadó hatóság által könnyen érthető és e hatóság által meghatározott nyelven.
   (2)   Az (1) bekezdés szerinti kérelemhez mellékelni kell a kérelmet befogadó hatóság által könnyen érthető és e hatóság által meghatározott nyelven azon dokumentum másolatát, amely bizonyítja, hogy a gyártó a tagállamában van letelepedve.
   (3)   A nemzeti hatóság vagy nemzeti szervezet a kérelem ellenőrzése után kiadja a gyártó egyedi kódját, a 4. cikknek megfelelően.
   (4)   Minden tagállam biztosítja, hogy a gyártó egyedi kódját bejegyzi a nemzeti nyilvántartásába. Ezt az adatot minden tagállam számára hozzáférhetővé kell tenni a tagállamok nyilvántartásában.
   7. cikk
   A gyártó egyedi kódjának harmadik országban letelepedett gyártó számára való kiadására szolgáló eljárás
   (1)   Mielőtt az uniós piacon vízi járművet hoz forgalomba, a harmadik országban letelepedett gyártónak vagy e gyártó meghatalmazott képviselőjének a gyártó egyedi kódjának kiadására vonatkozó kérelmet kell benyújtania azon tagállam nemzeti hatóságához vagy nemzeti szervezetéhez, amelynek a területén a gyártó a vízi járművet forgalomba kívánja hozni, a kérelmet befogadó hatóság által könnyen érthető és e hatóság által meghatározott nyelven. A kérelmet csak egy tagállamban kell benyújtani.
   (2)   Az 1. bekezdés szerinti kérelemhez mellékelni kell a kérelmet befogadó hatóság által könnyen érthető és e hatóság által meghatározott nyelven azon dokumentum másolatát, amely bizonyítja, hogy a gyártó az adott országban van letelepedve.
   (3)   A gyártó kérelmének befogadása után a tagállam nemzeti hatósága vagy nemzeti szervezete a harmadik ország nyilvántartásában a rendelkezésre álló kódkombináció ellenőrzésével meggyőződik arról, hogy a gyártó egyetlen tagállamban sem nyújtott be előzőleg kérelmet.
   (4)   A 3. bekezdésben leírt ellenőrzés után a tagállam nemzeti hatósága vagy nemzeti szervezete felveszi a gyártó nevét és címét a harmadik országok nyilvántartásába, ami jelzi, hogy a tagállam megkezdi a gyártó egyedi kódjának kiadását.
   (5)   A nemzeti hatóság vagy nemzeti szervezet, miután ellenőrizte a kérelmet, kiadja a gyártónak a gyártó egyedi kódját, a 4. cikknek megfelelően. A gyártó egyedi kódját csak egyszer, egyetlen tagállam hatósága adhatja ki a harmadik országban letelepedett gyártónak.
   (6)   A gyártó egyedi kódjának a harmadik országban letelepedett gyártó számára való kiadásakor a nemzeti hatóságnak vagy nemzeti szervnek be kell jegyeztetnie azt a harmadik ország nyilvántartásába.
   8. cikk
   Eljárás a megépítést követő értékelés esetében
   (1)   A 2013/53/EU irányelv 19. és 23. cikke értelmében vett megépítést követő értékelés esetében, amikor a bejelentett szervezet a saját felelősségére elhelyezi a vízi jármű azonosító számát, a gyártó egyedi kódját a megépítést követő értékelés azonosító száma jelzi, és azt a bejelentett szervezet letelepedési helye szerinti tagállam nemzeti hatósága adja ki.
   (2)   A megépítést követő értékelés azonosító számának kiadásakor a bejelentett szervezetnek be kell jegyeztetnie azt a bejelentett szervezetek nyilvántartásába.
   9. cikk
   Díjak
   A tagállamok a gyártó egyedi kódjának kiadására alkalmazandó díjakra vonatkozó szabályokat állapíthatnak meg.
   4. FEJEZET
   
      ZÁRÓ RENDELKEZÉSEK
   
   10. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. január 3-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 90. o.